Der er udbrudt brand i en af de 140 meter høje testvindmøller i Østerild. OPDATERES.

Brandfolk kan bare se til, mens flammerne står ud fra tårnet på en af verdens største vindmøller i Østerild nord for Thisted. Der er tale om en af Vestas' såkaldte V164-vindmøller. Branden brød ud kort før klokken 21, og der er ikke fare for menneskeliv. Det oplyser indsatslederen på stedet. - Vi kan ikke gøre så meget andet end at stå standby. Ilden raser lige nu i selve cellen i toppen af tårnet, og der er 140 meter derop. Så vi sørger bare for at slukke de små brande i jordniveau, som nedfaldsmateriele starter. Derefter må vi bare vente på, at ilden brænder ud af sig, siger indsatslederen på stedet, Lars Bjørndal. Han oplyser klokken 21.27, at flammerne i tårnet så småt er ved at brænde ud. Brandfolkene forventer ikke at gøre mere i løbet af aftenen end at udsætte en brandvagt. Vindmøllen V164 er en prototype og er på hele otte MW. Møllen er ifølge windpower.org Vestas' anden mølle på Testcenter Østerild, der bl.a. også huser Siemens Wind Powers seks MW mølle, som ved opstillingen ligeledes var verdens mest kraftfulde. - Indtil vores teknikere og eksperter har undersøgt møllen, har vi ingen kommentarer til, hvordan branden kan være opstået. Det vigtigste er, at ingen er kommet til skade, og at brandfolkene er på stedet, siger Head of External Communications hos Vestas Wind Systems, Anders Riis. Selve tårnet, hvor branden kan ses, er 140 meter høj, mens vingerne på møllen er 80 meter lange. Selvom der ikke umiddelbart er nogen fare for personer, så opfordrer politiet til, at man ikke tager ud for at se branden. - Når der er ild 140 meter over havets overflade, så skal man passe på. Selvom vindmøllen står stille, så kan vi ikke være sikre på, hvad der sker, så derfor skal folk holde sig væk og give beredskabet ro, siger vagtchef hos Midt- og Vestjyllands Politi, Anders Olesen, til TV MIDTVEST. Den store otte MW store mølle kan laves om til at producere hele ni MW, der svarer til, at den kan forsyne hele 20.000 danske husstande med strøm. Der er endnu ingen oplysninger om, hvordan branden er startet.